GEL พุ่งกระฉูด 18% มั่นใจปีนี้ “เทิร์นอะราวด์” ตุนแบ็กล็อกแน่นเฉียด 4 พันลบ.
GEL พุ่งกระฉูด 18% มั่นใจปีนี้ “เทิร์นอะราวด์” ตุนแบ็กล็อกแน่นเฉียด 4 พันลบ. รับรู้รายได้เกือบทั้งหมดปี 65 พร้อมลุยประมูลงานโปรเจกต์ยักษ์ใหญ่ภาครัฐ-เอกชน จ่อได้งานใหม่ไม่ต่ำกว่า 2,500-3,000 ล้านบาท
GEL พุ่งกระฉูด 18% มั่นใจปีนี้ “เทิร์นอะราวด์” ตุนแบ็กล็อกแน่นเฉียด 4 พันลบ. รับรู้รายได้เกือบทั้งหมดปี 65 พร้อมลุยประมูลงานโปรเจกต์ยักษ์ใหญ่ภาครัฐ-เอกชน จ่อได้งานใหม่ไม่ต่ำกว่า 2,500-3,000 ล้านบาท
22 มิ.ย. 2565

ผู้สื่อข่าวรายงานว่า ราคาหุ้น บริษัท เจนเนอรัล เอนจิเนียริ่ง จำกัด (มหาชน)  หรือ GEL ณ เวลา 11:40 น. อยู่ที่ระดับ 0.26 บาท บวก 0.04 บาท หรือ 18.18% ราคาสูงสุดที่ระดับ 0.27 บาท ต่ำสุดที่ระดับ 0.22บาท ด้วยมูลค่าการซื้อขาย 55.89 ล้านบาท

โดยก่อนหน้านี้(31 พ.ค.65) นายวุฒิชัย เศรษฐบุตร กรรมการ GEL เปิดเผยว่า บริษัทมั่นใจแนวโน้มธุรกิจในปี 2565 มีสัญญาณการกลับมาเทิร์นอะราวด์ได้อย่างชัดเจน โดยปัจจุบันมีงานในมือ (Backlog) ในมือกว่า 3,800 ล้านบาท ที่มาจากงานและโครงการด้านโครงสร้างพื้นฐานขนาดใหญ่ของภาครัฐและเอกชน ที่จะสามารถรับรู้รายได้จาก Backlog ได้เกือบทั้งหมดในปีนี้ โดยเฉพาะในช่วงครึ่งปีหลังจะมีการส่งมอบได้เป็นจำนวนมาก
สำหรับแผนธุรกิจในปี 2565 บริษัทพร้อมเข้าประมูลงานอย่างต่อเนื่อง ซึ่งคาดว่าจะสามารถได้งานไม่ต่ำกว่า 2,500-3,000 ล้านบาท ซึ่งทางรัฐและเอกชนเร่งขยายการลงทุนขนาดใหญ่อย่างต่อเนื่อง ส่งผลให้ภาพรวมในปีนี้ มีแนวโน้มที่จะเติบโตแบบก้าวกระโดด จากงานในมือที่ทยอยส่งมอบ และโครงการใหม่ ๆ ที่ชนะการประมูล ซึ่งได้มีการเตรียมความพร้อม เพื่อเสริมความแข็งแกร่งทางการเงิน รองรับการเข้าประมูลงานของภาครัฐและเอกชน ผ่านการระดมทุนขายหุ้นสามัญเพิ่มทุนให้กับผู้ถือหุ้นเดิม (RO) เพื่อรองรับแผนขยายธุรกิจ
โดยผู้ถือหุ้นบริษัทได้อนุมัติเพิ่มทุนจดทะเบียนจำนวน 2,699 ล้านหุ้น จากทุนจดทะเบียนเดิม 4,588 ล้านบาท เป็น 6,882 ล้านบาท โดยออกหุ้นสามัญเพิ่มทุนจำนวน 2,699 ล้านหุ้น มูลค่าที่ตราไว้ (พาร์) 0.85 บาท เสนอขายผู้ถือหุ้นเดิมตามสัดส่วนการถือหุ้น (Right Offering) 1,799 ล้านหุ้น สัดส่วน 3:1 ราคาหุ้นละ 0.23 บาท
ส่วนหุ้นสามัญเพิ่มทุนที่เหลืออีกประมาณ 900 ล้านหุ้น รองรับใบสำคัญแสดงสิทธิ (วอร์แรนต์) รุ่นที่ 5 หรือ GEL-W5 ที่จัดสรรฟรีให้แก่ผู้ถือหุ้นเดิมที่จองซื้อ และชำระค่าหุ้นเพิ่มทุน สัดส่วน 2:1 ในราคาใช้สิทธิแปลงสภาพหุ้นละ 0.50 บาท กำหนดวันจองซื้อและรับชำระค่าหุ้นสามัญเพิ่มทุนระหว่างวันที่ 27 พฤษภาคม–2 มิถุนายน 2565 นี้
ด้านฝ่ายบริหารได้มีการแลกเปลี่ยนพูดคุยกับผู้ถือหุ้นรายใหญ่ลำดับต้น ๆ ของบริษัท และได้รับการยืนยันการใช้สิทธิซื้อหุ้นเพิ่มทุน RO ในครั้งนี้อย่างแน่นอน รวมถึงการแสดงความจำนงที่จะซื้อหุ้นเพิ่มทุนเกินกว่าสิทธิ (Oversubscribed) อีกด้วย โดยมั่นใจ GEL จะประสบความสำเร็จในการเพิ่มทุนในครั้งนี้ และจะทำให้บริษัทสามารถบรรลุเป้าหมายรายได้ในปีนี้ ตามแผนธุรกิจของบริษัท อย่างแน่นอน โดย GEL เปิดจองซื้อหุ้นเพิ่มทุนระหว่างวันที่ 27 พฤษภาคม–2 มิถุนายน 2565
โดยล่าสุดเมื่อวันที่ 9 มิ.ย.2565 บริษัทรายงานการจัดสรรหุ้นสามัญเพิ่มทุนดังกล่าวจากจำนวนหุ้นที่จัดสรร 1,799.29 ล้านหุ้น มีจำนวนหุ้นที่ขายได้ 1,641.43 ล้านหุ้น รวมจำนวนหุ้นคงเหลือ 157.85 ล้านหุ้น รวมจำนวนเงินที่ได้รับรวม 377.53 ล้านบาท 